የትራምፕን የአየር ንብረት ለውጥ አካሄድ በአሜሪካውያን ከፍተኛ ተቃውሞ ገጠመው
ትራምፕ የሚከተሉትን የአየር ንብረት ለውጥ ፖሊሲ አካሄድ በመቃወም በሺዎች የሚቆጠሩ  አሜሪካውያን ለተቃውሞ አደባባይ መውጣታቸው  ተገለጸ ፡፡የተቃውሞ ሰልፉ የፕሬዝዳንቱን መቶኛ ቀን የሥልጣን ቆይታ በማስታከክ የተጀመረ ነው ተብሏል፡፡ከሁለት ዓመት በፊት በፈረንሳይ ዋና ከተማ ፓሪስ የተሰባሰቡ የዓለም መሪዎች ከጊዜ ወደ ጊዜ እያሰጋ የመጣውን የዓለም ሙቀት መጨመርና የከባቢ አየር ብክለት ያስከተለው የአየር ንብረት ለውጥ ለመግታት የሚያስችሉ ተግባራትን ለማከናወን ተስማምተው ነበር፡፡በወቅቱ ለፓሪስ ስምምነት የይሁንታ ፊርማቸውን ካኖሩ መሪዎች አንዱ ከ100 ቀናት በፊት  የሥልጣን ጊዜያቸውን ያከተሙት የአሜሪካ ፕሬዚዳንት ባራክ ኦባማ ይገኙበታል፡፡የወቅቱ  የአሜሪካ  ፕሬዚዳንት  ዶናልድ  ትራምፕ  በምረጡኝ ቅስቀሳ ወቅት አልጣመኝም ካሏቸው ነገሮች አንዱ ይሄው የአለም መንግስታትን ይሁንታ ያገኘው የአየር ንብረት ለውጥ ቅነሳ ስምምነት እንደሆነ ይታወቃል ፡፡በወቅቱ ትራምፕ የፓሪስን ስምምነት ውድቅ አደርጋለው ማለታቸው የህዝብ ተቃውሞ አስነስቶ የነበረ ሲሆን አሁን ግን ጉዳዩ  በርካቶችን ወደ አመሪካ  ጎዳና የሚያስወጣ  ብቸኛ አጀንዳ ሆኗል፡፡ዶናልድ ትራምፕ ነጩ  ቤተመንግሥት የገቡበትን 100ኛ ቀን እየዘከሩ  ባሉበት ወቅት ፕሬዚዳንት በብዙ ዘርፍ ስኬታቸው እምብዛም ነው መባሉ እንዳለ ሆኖ የአየር ንብረት ለውጥ ቅነሳ ላይ ያላቸው አቋም አይበጀንም ያሉ ቀላል የማይባል ቁጥር ያላቸው አሜሪካውያን የተቃውሞ ሰልፍ  ወጥተዋል፡፡ፕሬዚዳንቱ ሃገሬን ከፓሪሱ ስምምነት ነጥዬ አወጣለው ማለታቸውና  በዘመነ ኦባማ የነበሩ የከባቢ አየር ጥበቃ ህጎችን መሻር እርባና ቢስነት ነው ያሉ ሰልፈኞች የተለያዩ መፈክሮችን አንግበው በአሜሪካ ጎዳናዎች ላይ በቁጣ ሲጮሁ ታይተዋል፡፡ከሰልፉ በፊት መግለጫ የሠጡት የተቃውሞ አስተባባሪዎች እንዳሉት ልጆቻችን በተበከለ አየር ሳቢያ ለበሽታ ሲዳረጉ በአይናችን ማየት ሰልችቶናል ይህንንም ሊያውቁ ይገባል ብለዋል፡፡በዋሽንግተን ዲሲ ከኮንግረሱ ህንፃ አካባቢ የተነሳው የተቃውሞ ሰልፍ ወደ ቤተ መንግስት አምርቶ የነበረ ቢሆንም በሰዐሰቱ ትራምፕ ለ100ኛ ቀን ፌሽታቸው ወደ ተዘጋጀው የፔንሲልቫኒያ ፕሮግራም ጎራ ብለው ስለነበር  በመንበራቸው አልነበሩም ተብሏል፡፡በአሜሪካ በተበከለ አየር መነሻነት የካንሰር ታማሚዎች መበራከትና በሙቀት መጨመር የተነሳ የበረዶ ግግሮች እየቀለጡ የባህር ከፍታ እየጨመረ መምጣቱ ለነዋሪዎች ስጋት ናቸው ተብሏል፡፡ታዋቂው የሲኒማ ተዋናይ ሊዮናርዶ ዲካፕሪዮና የቀድሞ ምክትል ፕሬዚዳንት አልጎር ይህንን የተቃውሞ ሰልፍ ይቀላቀላሉ ተብሎ ይጠበቃል፡፡